**TÁJÉKOZTATÓ**

**a GINOP 5.1.1.-15 „Út a munkaerőpiacra” kiemelt projekt**

**indításáról**

A Komárom-Esztergom Megyei Kormányhivatal 2015. október 1-től megkezdte a **GINOP 5.1.1.-15 „Út a munkaerőpiacra” kiemelt projekt** megyei részprojektjének megvalósítását.

Az **országosan 102 milliárd forint** költségvetésű, **2015.10.01. és 2018.12.31. között** megvalósuló projekt célja, hogy a 25 év feletti álláskereső vagy egyéb módon inaktív személyek foglalkoztathatósága, így munkavállalási és munkahely-megtartási esélye javuljon, valamint hogy elősegítsük a közfoglalkoztatásból kikerülő személyek elsődleges munkaerőpiacon történő elhelyezkedését.

A megyei részprojekt keretében **2.666 fő** nyíltpiaci munkavállalásához kívánunk személyre szabott segítséget nyújtani, mely feladat végrehajtására 2.696 millió forint áll rendelkezésünkre.

A **program általános célcsoportjába** 25-64 év közötti álláskeresők, vagy a járási hivatalok foglalkoztatási osztályain egyéb módon nyilvántartott személyek, valamint a közfoglalkoztatásból kikerülők tartoznak.

A 25-64 év közötti álláskeresők közül külön figyelmet fordítunk a programban az olyan munkaerőpiaci szempontból hátrányos helyzetű célcsoportokra, mint a tartós (legalább hat hónapja nyilvántartásban szereplő) álláskeresők, az alacsony iskolai végzettségűek, a közfoglalkoztatásból 30 napnál nem régebben kikerülő személyek, a gyermekgondozás vagy hozzátartozó ápolása után munkaerőpiacra visszatérők, illetve az életkor alapján szenzitív csoportba tartozó (25-30 év közötti pályakezdő, valamint 50 év feletti) ügyfelek köre. Ők **kiemelt célcsoportjai** a programnak.

A programba bekapcsolódó személyek számára egyéni munkaerő-piaci jellemzőik, valamint a munkaadói oldal felől jelentkező igények alapján lehetőség van munkaerő-piaci képzésbe vonásra, illetve foglalkoztatási támogatás – bérköltség támogatás, bértámogatás – megítélésére. Az Európai Szociális Alapokból támogatott program keretében 2015. év IV. negyedévében **munkaerő-piaci képzések** indítását tervezzük elsősorban alacsony, általános iskolai végzettségű álláskeresők számára. A képzések igazodnak a munkaerőpiac igényeihez, így ebben az évben terveink szerint Építő-és anyagmozgató gép kezelője (targoncavezető) + Raktáros, Építő- és anyagmozgató gép kezelője (Targoncavezető), Élelmiszer-, vegyiáru és gyógynövény eladó, Óvodai dajka, Szakács, és Társadalombiztosítási ügyintéző+Bérügyintéző képzések indulnak. Munkáltatói jelzések alapján további, elsősorban a feldolgozóiparban használható és keresett szakmák elsajátítására lesz lehetősége a programba bekapcsolódó álláskeresőknek (pl. Olvasztár és Öntő, Vegyianyag gyártó, Betanított élelmiszergyártó).

A célcsoportba tartozó munkát kereső személyek foglalkoztatását **bér-, illetve bérköltség támogatásokkal** kívánjuk elősegíteni, melyek időtartama és intenzitása a foglalkoztatni kívánt álláskereső munkaerő-piaci jellemzőitől, a projekt egyes célcsoportjaiba tartozás tényétől függ.

A legjelentősebb elhelyezkedési nehézséggel küzdő ügyfelek számára biztosítjuk a legnagyobb mértékű és időtartamú támogatott foglalkoztatási lehetőséget (8 havi 100%-os intenzitású bérköltség támogatás 4 hó időtartamú továbbfoglalkoztatási kötelezettség mellett). A munkatapasztalat, munkagyakorlat megszerzését rövid idejű (90 napos) 100%-os mértékű, továbbfoglalkoztatási kötelezettség nélküli bérköltség támogatással segítjük, a viszonylag kisebb hátránnyal jellemezhető célcsoportok támogatását 6 havi 70%-os intenzitású bértámogatással biztosítjuk, 3 havi továbbfoglalkoztatási kötelezettség vállalása mellett.

A projekt megvalósítását a Komárom-Esztergom Megyei Kormányhivatal Foglalkoztatási Főosztálya, valamint a járási hivatalok foglalkoztatási osztályai végzik, ezért kérjük, további információért, felvilágosításért szíveskedjen az illetékes foglakoztatási osztályhoz fordulni.

**Komárom-Esztergom Megyei Kormányhivatal**

